ከግንቦት 19 ጀምሮ በርካታ ሰዎች በዚህ የጥይት ማከማቻ ስፍራ በመገኘት የሚጠቅመውንም፣ የማይጠቅመውንም ንብረት ሲዘርፉ ቆዩ፡፡ ግንቦት 20 ቀንም የኢህአዴግ ሰራዊት አዲስ አበባ እየገባ ባለበት ሰዓትም ይኸው ቀጥሎ ነበር፡፡ በግምት አራት ሰዓት አካባቢ ግን አካባቢውን ያስደነገጠ ከባድ ፍንዳታ ተከሰተ፡፡ በዚህ ጊዜ ከሸጎሌ የወጣው ፍንዳታ ከአካባቢው አልፎ እስከ አንድ ኪሎ ሜትር ርቀት ላይ የሚገኙ ቤቶችን ጭምር ለጉዳት የዳረገ ነበር፡፡ በእለቱ በአካባቢው ላለው እና ይህንን ትዕይንት ለተመለከተ ሁሉ የአዕምሮ እረፍትን የሚነሳ ክስተት ነበር፡፡ በዚህ ፍንዳታ ከአንድ ቤተሰብ እስከ አምስት ሰው ህይወት ያለፈበት ዘግናኝ ክስተት ተፈጥሮ አልፏል፡፡ በዚያው ሰሞን በበቅሎ ቤት አካባቢ በተከሰተው የነዳጅ ዴፖ ፍንዳታም በሌሊት ቤት ንብረታቸውን ጥለው ከከተማዋ የወጡ በርካታ ዜጎች ነበሩ፡፡
